Deurbraak jaar ná massaskietery lewe van agt eisFoto: SAPD/Facebook Drie verdagtes is in hegtenis geneem in verband met ŉ massaskietery ŉ jaar gelede in Gugulethu, Kaapstad, wat die lewens van agt mense geëis het. Twee van die verdagtes is op 20 Julie in hegtenis geneem en het vlugtig in die Athlone-landdroshof verskyn, het brig. Novela Potelwa, polisiewoordvoerder, gesê. Die derde verdagte is op 27 Julie aangekeer en het die volgende dag in die hof verskyn. Thabo Dyasi, Sivuyile Matoti en Lundi Zweni sal Dinsdag weer in die hof verskyn vir ŉ borgtogaansoek. Die massaskietery het op 23 Julie 2021 tydens ŉ tradisionele seremonie by ŉ huis in NY 79 in Gugulethu plaasgevind. Vyf mense is op die toneel dood terwyl nog drie later in die hospitaal aan hul beserings beswyk het. Volgens Potelwa het ŉ voertuig op die dag voor die huis stilgehou en het die insittendes op mense wat die seremonie bygewoon het losgebrand voordat hulle van die toneel gevlug het. “Die Wes-Kaapse polisiebestuur het die vasberadenheid van die ondersoekers om die saak op te los en die oortreders aan te kla geprys as deel van voortdurende pogings om misdadigheid in plaaslike gemeenskappe uit te roei,” het hy gesê.